Joannes, Dei gratia Francorum rex, universis presentes literas inspecturis, salutem. Rationi congruum arbitramur si inter curas et sollicitudines quas frequenter habemus in regendis nostris subditis, ad hec precipue nostre mentis aspiret affectus, per que status ecclesiasticus nostris temporibus sub commisso nobis regimine in pacis tranquillitate manuteneri valeat et tueri, et regni nostri ecclesie ac persone ecclesiastice, que de die et de nocte divinis insistunt obsequiis, sub nostre protectionis [auxilio] a suis releventur pressuris ac per regalem potentiam a noxiis defendantur, et eo libentius circa divina vacare valeant, quo liberalius per regalem potentiam sensivit se adjutum. Hinc est quod nos, dilectos nostros religiosos, priorem et conventum de Charitate supra Ligerim, ordinis Cluniacensis, in speciali salva gardia regia ab antiquo existente, ex abundanti una cum eorum membris, donatis, redditibus, officialibus, hominibus de corpore, familiaribus et servitoribus ejusdem monasterii sui et bonis ipsorum omnibus, in nostra protectione, tuitione et salva gardia speciali suscepimus per presentes. Mandantes nihilhominus tenore presentium, committentes, si sit opus, Ballivo Senonensi, ceterisque officiariis nostris prout ad eum pertinuerit, aut eorum loca tenentibus, quatenus prefatos religiosos priorem et conventum, donatos, redditus, officiales, homines de corpore, servitores et familiares suos defendant ab omnibus injuriis, violentiis, gravaminibus, oppressionipus, molestationibus, vi armorum potentum quorumcunque et aliis novitatibus indebitis quibuscunque. Et in suis justis possessionibus, franchisiis, libertatibus, usibus, juribus, saisinis in quibus ipsos esse eorumque predecessores fuisse pacifice invenerint ab antiquo, conservent, non permittentes in personas ipsorum donatorum, redditorum aut officialium, hominum de corpore, familiarium et servitorum, seu in bonis ipsorum, aliquas fieri vel inferri injurias aut indebitas novitates, quas si factas esse vel fuisse in presentis nostre salve gardie specialis et ipsorum religiosorum prejudicium invenerint, ad statum pristinum et debitum reducant, sive reduci et partiri, et nobis emendam propter hoc condignam fieri ac prestari, dictamque salvam gardiam nostram, ubi opportunum fuerit, publicari faciant. Inhibentes ex parte nostra omnibus illis de quibus fuerint requisiti sub certis penis nobis applicandis, ne eisdem religiosis, donatis, redditis aut eorum officialibus, hominibus de corpore, familiariis, servitoribus sive bonis quibuscunque ipsorum quomodolibet fore facere presumant. Et si in causa novitatis inter ipsos religiosos, officiales, homines de corpore, servitores, donatos, redditos, familiares suos et aliquos alios, ratione bonorum suorum quorumcunque aliquod oriatur debatum, quod dictum debatum et rem contensiosam in manu nostra tanquam superiori ponant, et facta per ipsam recredentia per illum vel illos judices, per quem vel per quos debebit fieri, illi ex dictis partibus cui de jure fuerit facienda, partes hujusmodi debatum facientes, ac etiam dicte nostre salve gardie infractores et contemptores coram judicibus, ad quos predictorum cognitio pertinere debuerit, adjornent processuras, si super hoc ut fuerit rationis, penitacellosque in et super possessionibus, domibus et bonis ipsorum religiosorum in casu eminentis periculi apponent. Et insuper omnia debita bona et legalia cognita vel probata per testes, literas, instrumenta aut alia legitima documenta que dictis religiosis deberi noverint, de quibus tamen nulla questio referatur eisdem aut eorum certo mandato, cum celeris justitie complemento, persolvi faciant debitores hujusmodi ad hec per captionem, venditionem et expletationem bonorum suorum ac corporum detensionem, si necesse fuerit, et ad hec fuerint obligati viriliter et debite compellentes; et si ibidem debitores aut eorum aliqui in contrarium se opponant manu nostra sufficienter munita eosque ad summas in literis obligatoriis sigillis regis sigillatis contentas, opponentes ipsis certos et competentes dies coram judicibus, ad quos premissorum cognitio pertinebit, assignent. Si vero dicti religiosi, aut aliqui de suis donatis, redditibus, hominibus de corpore, officialibus et famulis dicti sui monasterii vel servitoribus ab aliquo vel aliquibus assecuramentum habere voluerint, adjornent, si opus fuerit, illos a quibus dictum assecuramentum habere voluerint ad certos et competentes dies coram judicibus ad quos pertinuerit daturum assecuramentum predictum bonum et legitimum, juxta provincie consuetudinem, prout rationabiliter fuerit faciendum, faciantque ipsi et eorum quilibet generaliter omnia et singula que circa premissa fuerint necessaria, seu etiam opportuna et que ad gardiatoris officium pertinent et possunt quomodolibet pertinere. Et pro premissis diligentius exequendis unum vel plures servientes nostros in gardiatores ipsorum religiosorum deputent suis sumptibus et expensis, si per hec fuerint requisiti, qui tamen de iis que cause cognitionem exigunt se nullatenus intromittant. In cujus rei testimonium, sigillum nostrum presentibus literis duximus apponendum. Datum Parisiis die penultima februarii, anno Domini millesimo trecentesimo sexagesimo primo.